Landslaget rømmer til Spania
Allerede mandag 23. mars samles troppen i Marbella. Der har Norges Fotballforbund blitt lovet tipp-topp gressforhold for gjengen som skal ut i den svært viktige bortekampen mot Real Madrids Luka Modric og de andre Kroatia-stjernene.Det å forberede seg på kunstgress under potensielt vinterlige forhold i Norge i slutten av mars skal ha vært uaktuelt for Høgmo. Han er som kjent opptatt av å optimalisere forholdene rundt A-landslaget. – Landslaget møtes til samling i Marbella fem dager før kampen mot Kroatia. Utenlandsproffene møter direkte, og vi får fire dager med gode treningsforhold og bra klima før vi reiser til Zagreb, bekrefter landslagets pressesjef Svein Graff overfor VG. Han forteller også at Per-Mathias Høgmo kommer til å reise til Madrid for å besøke Martin Ødegaard og den spanske storklubben. Landslagssjefen har store planer for sin unge juvel, og er opptatt av å legge forholdene best mulig til rette for at Norge får mest mulig ut av 16-åringen både på kort og lang sikt. I fjor høst ble drammenseren tidenes yngste spiller i en EM-kvalifiseringskamp da han ble byttet inn mot Bulgaria. – Landslagssjefen har løpende kontakt med utenlandsproffene og deres trenere. Nylig var han i Tyskland og Freiburg (for å besøke Mats Møller Dæhli). Han vurderer fortløpende hvilke reiser og møter som er aktuelle. Når han drar til Madrid er ikke avgjort, sier Graff.I et intervju vist på Real Madrid TV dagen etter debuten snakket Martin Ødegaard for første gang om søndagens 2-2-kamp mot Athletic Bilbaos B-lag. – Jeg er veldig glad for å ha fått min første kamp for Real Madrid. Det var godt å få noen minutter her. Det var en tøff kamp, men vi burde burde ha vunnet. Neste gang tar vi seieren, sa nordmannen. Selv om Ødegaard kun spiller kamper for Real Madrids B-lag Castilla frem til slutten av mars, er han trolig selvskreven i landslagstroppen mot Kroatia. Heller ikke de hjemlige spillerne får Tippeliga-kamper i beltet før neste landskamp. Og det er jo lov å drømme: Med norsk seier i Zagreb, samtidig som Italia spiller uavgjort eller taper borte mot Bulgaria, vil Norge ta over ledelsen i gruppe H. Også et uavgjort resultat vil sørge for at Høgmos lag for fullt er med i kampen om de to første plassene som sikrer deltagelse i Frankrike-EM i 2016. Norge kan også kvalifisere seg til sluttspillet ved enten å bli beste treer, eller slå en annen nasjon som er blitt nummer tre i sin gruppe over to kamper. Helgen før landslaget samles i ferieparadiset Marbella skjer det store ting her i Spania: Seriefinalen mellom Barcelona og Real Madrid kan bli helt avgjørende for om Martin Ødegaards klubb vinner La Liga denne sesongen. I øyeblikket leder «Los Blancos» ett poeng foran Barcelona. Atlético Madrid er på tredjeplass, fire poeng bak byrivalen etter den knusende 4-0-triumfen på lørdag.
Per-Mathias Høgmo tar med seg Martin Ødegaard (16) og de andre landslagsspillerne til den spanske solkysten foran EM-kvalifiseringskampen mot Kroatia 28. mars.